b"\n_START_ARTICLE_\nHolger Skeel\n_START_SECTION_\nEmbedskarriere\n_START_PARAGRAPH_\nHan var s\xc3\xb8n af kaptajn Anders Skeel (22. februar 1665 \xe2\x80\x93 25. april 1702) til Stamhuset Birkelse og Sophie Amalie Vind (5. februar 1668 \xe2\x80\x93 21. januar 1743) og f\xc3\xb8dtes 2. april 1699. 1714-16 var han landkadet og udn\xc3\xa6vntes 1717 til hofjunker, 1721 til kammerjunker og 1730 til etatsr\xc3\xa5d og amtmand over Nordborg og \xc3\x86r\xc3\xb8 Amter. Herfra forflyttedes han 1748 til Ribe som stiftamtmand over Ribe Stift og amtmand over Riberhus Amt, og 1750 fik han den vigtige post som stiftamtmand over Sj\xc3\xa6llands Stift og amtmand over Roskilde Amt, hvilke embeder han bekl\xc3\xa6dte lige til sin d\xc3\xb8d. Han roses som en s\xc3\xa6rdeles duelig og pligtopfyldende embedsmand. Regeringen satte stor pris p\xc3\xa5 ham og \xc3\xb8nskede, at han 1752 skulle tr\xc3\xa6de ind i centralstyrelsen som deputeret i Rentekammeret, men Skeel afslog det. Derimod udn\xc3\xa6vntes han 1752 til tilforordnet i H\xc3\xb8jesteret og 1762 til medlem af Overskattedirektionen. 1740 var han blevet konferensr\xc3\xa5d, 1747 Ridder af Dannebrog, 1755 gehejmer\xc3\xa5d og 1757 ridder af ordenen l'union parfaite.\n_START_SECTION_\nGodsejer\n_START_PARAGRAPH_\nSom godsejer vandt Skeel sig ogs\xc3\xa5 et godt navn. 1729 arvede han F\xc3\xa5revejle p\xc3\xa5 Langeland efter en onkel, 1735 tiltr\xc3\xa5dte han besiddelsen af Stamhuset Birkelse, ved moderens d\xc3\xb8d 1743 arvede han Mullerup p\xc3\xa5 Fyn, og endvidere ejede han M\xc3\xb8rup og Bonderup p\xc3\xa5 Sj\xc3\xa6lland. Han gjorde meget for sine godsers opkomst og stiftede flere legater. Skeel var fra 1763 patron for Roskilde adelige Jomfrukloster. Han d\xc3\xb8de 9. marts 1764._NEWLINE_12. april 1730 havde han \xc3\xa6gtet Regitse Sophie baronesse G\xc3\xbcldencrone (22. maj 1706 \xe2\x80\x93 27. oktober 1779), datter af stiftamtmand Christian lensbaron G\xc3\xbcldencrone._NEWLINE_Han er begravet i Vor Frue Kirke i Aalborg.\n_START_SECTION_\nGengivelser\n_START_PARAGRAPH_\nJohan H\xc3\xb6rner har malet et portr\xc3\xa6t, som findes i flere udgaver p\xc3\xa5 Orebyg\xc3\xa5rd, Roskilde Adelige Jomfrukloster, Frederiksborgmuseet og Birkelse. I 2008 dukkede endnu et portr\xc3\xa6t op, som ogs\xc3\xa5 tilskrives H\xc3\xb6rner. Maleriet havde indtil da befundet sig i USA og blev solgt p\xc3\xa5 Bruun Rasmussen Kunstauktioner i 2009 (katalog nr. 806)."